CELEX: 32011R0315
Language: ro
Date: 2011-03-30 00:00:00
Title: Regulamentul (UE) nr. 315/2011 al Comisiei din 30 martie 2011 privind clasificarea anumitor mărfuri în Nomenclatura combinată

1.4.2011   
            
            
               RO
            
            
               Jurnalul Oficial al Uniunii Europene
            
            
               L 86/59
            
         REGULAMENTUL (UE) NR. 315/2011 AL COMISIEI
   din 30 martie 2011
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții UE specifice, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului din anexă trebuie clasificate la codurile NC indicate în coloana 2, pe baza motivelor care figurează în coloana 3 a tabelului menționat.
            
         
               (4)
            
            
               Este necesar să se prevadă posibilitatea invocării în continuare de către titular, în temeiul articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (2), pentru o perioadă de trei luni, a informațiilor tarifare obligatorii care au fost furnizate de autoritățile vamale ale statelor membre în ceea ce privește clasificarea mărfurilor în Nomenclatura combinată, dar care nu sunt conforme cu dispozițiile prezentului regulament.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a tabelului menționat.
   Articolul 2
   Informațiile tarifare obligatorii furnizate de autoritățile vamale ale statelor membre care nu sunt conforme cu dispozițiile prezentului regulament pot fi invocate în continuare pentru o perioadă de trei luni, în temeiul articolului 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 30 martie 2011.
      
         
            Pentru Comisie, pentru președinte
         
         Algirdas ŠEMETA
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (Cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  Un aparat electromecanic (o așa-numită „platformă vibratoare”) compus dintr-o platformă din oțel și o coloană centrală echipată cu un ghidon și un panou de control. Aparatul măsoară aproximativ 80 × 80 × 120 cm și cântărește 34 kg.
                  Panoul de control conține o tastatură și butoane pentru lansarea, repetarea sau întreruperea programelor de antrenament codificate.
                  Platforma este acționată de un motor care o face să oscileze lateral față de coloana centrală, reproducând mișcări similare mersului rapid. Mișcările oscilante sunt transmise persoanei care stă în picioare pe platformă, de la talpa piciorului în sus, înspre mușchi, cu o frecvență cuprinsă între 30 și 50 Hz.
                  Aparatul acționează ca stimulator al contracțiilor musculare și este destinat de exemplu utilizării în medicină, în fizioterapie și pentru întreținerea corporală.
               
               
                  8479 89 97
               
               
                  Clasificarea se stabilește pe baza regulilor generale 1 și 6 de interpretare a Nomenclaturii combinate și pe baza textului codurilor NC 8479, 8479 89 și 8479 89 97.
                  Clasificarea la poziția 9019 ca aparat de mecanoterapie este exclusă, deoarece aparatul nu este utilizat pentru tratamentul articulațiilor sau al mușchilor efectuat sub supraveghere medicală (a se vedea notele explicative la Sistemul armonizat aferente poziției 9019, secțiunea I).
                  Clasificarea la poziția 9019 ca aparat de masaj este de asemenea exclusă, deoarece scopul principal al aparatului este stimularea tuturor mușchilor corpului astfel încât aceștia să se contracte în mod natural (a se vedea notele explicative la Sistemul armonizat aferente poziției 9019, secțiunea II).
                  Clasificarea la poziția 9506 ca articol sau echipament pentru cultură fizică generală este exclusă, deoarece aparatul nu este destinat exercițiului fizic (a se vedea, de asemenea, notele explicative la Sistemul armonizat aferente poziției 9506).
                  Dat fiind faptul că aparatul acționează ca stimulator muscular prin mijloace mecanice, el trebuie clasificat la codul NC 8479 89 97 ca mașină sau aparat mecanic având funcții individuale, nedenumite și necuprinse în altă parte.